Oikeutta eläimille kuvasi keväällä 13 pohjanmaalaisella turkistarhalla. Järjestön mukaan kuvista välittyvät perusongelmat toistuvat kaikilla tarhoilla.

Oikeutta eläimille -yhdistyksen edustajat kertovat tiedotteessa käyneensä kevään aikana kuvaamassa usealla Pohjanmaalla sijaitsevalla turkistarhalla. Osalla tarhoista kuvaajat kävivät salaa, osalla tarhaajien kutsumina.

Tarhat, joilla kuvaajat vierailivat, sijaitsevat Pohjanmaan, Etelä-, Keski- ja Pohjois-Pohjanmaan sekä Pohjois-Karjalan maakunnissa.

Yhdistyksen mukaan samat perusongelmat toistuvat kaikilla tarhoilla. Kuvissa ja videolla näkyy kuolleita eläimiä elävien joukossa, ammottavia haavoja elävillä eläimillä, silmätulehduksia ja kannibalismia. Kuvaaja Kristo Muurimaan mukaan useilla eläimillä esiintyi myös käytöshäiriöitä.

Liitto ärähtää

Suomen turkiseläinten kasvattajain liiton viestintäjohtaja Olli-Pekka Nissinen pitää Oikeutta eläimille -yhdistyksen ulostuloa tarkoituksenhakuisena.

– Salakuvat eivät kerro oikeaa totuutta eläintenpidosta, Nissinen kertoo sähköpostitse.

Hänen mukaansa osa Oikeutta eläimille -yhdistyksen levittämistä kuvista on otettu Avoimet ovet -tilavierailulla tänä vuonna.

– Näissä kuvissa eläimet ovat kunnossa.

Muiden kuvien taustoja ja ottopaikkoja liitto ei Nissisen mukaan tiedä. Hänen mukaansa muutaman salaa otetun kuvan perusteella vaikuttaisi siltä, että kuvaajat ovat olleet liikkeellä penikointiaikaan.

– Tämä häiritsee eläimiä. Tunkeilijoista hätääntyneet emot voivat jopa surmata pentuja. Miksi salakuvaajat häiritsevät eläimiä? Heille on kyllä viestitetty vuosien varrella, että jättäkää tilat rauhaan etenkin penikointiaikaan.

”Näitähän kuvaajat etsivät”

Nissinen tuo yleisellä tasolla esille, että jos tilalla on 10 000–20 000 eläintä, joukossa voi olla joku edellisen tarkastuskierroksen jälkeen sairastunut tai esimerkiksi kuollut pentu.

– Näitähän kuvaajat etsivät tuntikausia öisin ja samalla hätyyttävät kaikkia eläimiä. Ja tästä syystä salakuvat eivät kerro kokonaisuudesta yhtään mitään.

Nissisen mukaan normaalisti sairastapaukset pyritään hoitamaan tai eläin lopetetaan.

Alla olevia kuvia ei suositella herkille, sillä ne voivat järkyttää.

Juttua täydennetty 18.10. kello 11.50. Lisätty Suomen turkiseläinten kasvattajain liiton näkemys.

Ketut elävät pienissä häkeissä, jossa niillä on virikkeenään usein vain puupalikka. Oikeutta eläimille

Oikeutta eläimille -yhdistyksen mukaan kuolleet eläimet häkkien pohjalla olivat yleinen näky. Oikeutta eläimille

Osalla tarhoista kuvaamassa ollut valokuvaaja Kristo Muurimaa kertoo, että kuvan minkki oli elossa ammottavasta päähaavastaan huolimatta. Sen lajitoverit yrittivät syödä sitä huolimatta siitä, että se oli yhä elossa. Oikeutta eläimille

Silmätulehdukset ovat yhdistyksen mukaan yleisiä. Oikeutta eläimille

Poikaset talloontuvat häkkien pohjalle, sillä niiden on vaikea liikkua verkon päällä. Oikeutta eläimille

Ketulla on kaulassaan ammottava haava. Oikeutta eläimille